Document ID: 32013R1415

TARYBOS REGLAMENTAS (ES) Nr. 1415/2013
2013 m. gruodžio 17 d.
kuriuo nuo 2013 m. liepos 1 d. patikslinamas Europos Sąjungos pareigūnų ir kitų tarnautojų įmokos į pensijų sistemą tarifas
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo,
atsižvelgdama į Reglamente (EEB, Euratomas, EAPB) Nr. 259/68 (1) nustatytus Pareigūnų tarnybos nuostatus ir kitų Europos Sąjungos tarnautojų įdarbinimo sąlygas, ypač į jų 83a straipsnį ir XII priedą,
atsižvelgdama į Europos Komisijos pasiūlymą,
kadangi:
(1)
vadovaudamasis Tarnybos nuostatų XII priedo 13 straipsniu, Eurostatas pateikė pranešimą dėl 2013 m. penkerių metų laikotarpio pensijų sistemos aktuarinio įvertinimo, kuriame atnaujinama informacija apie parametrus, nurodytus tame priede. Remiantis šiuo įvertinimu, pensijų sistemos aktuarinei pusiausvyrai išlaikyti būtinas 10,3 % bazinio atlyginimo dydžio įmokos tarifas;
(2)
todėl, siekiant išlaikyti Sąjungos pareigūnų ir kitų tarnautojų pensijų sistemos aktuarinę pusiausvyrą, įmokos tarifas turėtų būti patikslintas iki 10,3 % bazinio atlyginimo dydžio;
(3)
tačiau šį patikslintą tarifą gali reikėti keisti, atsižvelgiant į pastarojo meto ir būsimus teismo sprendimus bylose dėl 2011 m. ir 2012 m. darbo užmokesčių ir pensijų patikslinimo ir byloje dėl 2011 m. įmokos į pensijų sistemą tarifo patikslinimo. Tų teismo sprendimų įgyvendinimas gali turėti poveikio 2012 m. ir 2013 m. įmokos tarifų apskaičiavimui ir todėl Tarybai gali reikėti iš naujo patikslinti minėtus įmokos tarifus atgaline data. Prireikus gali tekti iš personalo susigrąžinti permokėtas sumas,
PRIĖMĖ ŠĮ REGLAMENTĄ:
1 straipsnis
Nuo 2013 m. liepos 1 d. Tarnybos nuostatų 83 straipsnio 2 dalyje nurodytas įmokos tarifas yra 10,3 % dydžio.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. gruodžio 17 d.

Labels: 0
15